Hebreeën 12:2 Ons lees hier o.a.: “Ter wille van die vreugde wat vir Jesus in die vooruitsig was, het Hy die kruis verduur”. Die Here Jesus het geweet dat hy nie sommerso die pad na die kruis gaan nie. Hy weet dat Hy van Vader in die hemel ’n wonderlike beloning sal ontvang. Ons lees van die beloning o.a. in Filippense 2. Ons lees daar hoe Jesus Christus Sy posisie geoffer het en Hom as ’n slaaf sonder regte laat behandel het. Ons lees daar dat God se Seun Hom vir ons tot in die dood aan die kruis verneder het. Daarna sê die Heilige Gees (let op die eerste woordjie; daarom): “Daarom het God Hom ook tot die hoogste eer verhef en Hom die Naam gegee wat bo elke naam is, sodat in die Naam van Jesus elkeen wat in die hemel en op die aarde en onder die aarde is, die knie sou buig, en elke tong sou erken: “Jesus Christus is Here!” tot eer van God die Vader.” Fil 2:9-11 Hoe seer die Here Jesus ook gekry het, hoe moeilik dit aan die kruis ook was nogtans het Hy bly let op die heerlike wat vir Hom wag. Wat Vader Hom volgens Sy belofte sal gee. Ons sien ook in die kerkgeskiedenis hoe Christus deur die Gees hierdie bemoediging aan die gelowiges gee. Selfs as hulle met die dood bedreig word. Dat hulle dan getuig van die lewe by die HERE deur die dood heen. Dat hulle selfs hul regters oproep om in Christus te glo sodat hulle by hul dood nie in die ewige oordeel kom nie. Sien op die deur Jesus verdiende toekoms gee God se kinders moed en troos.